Visserman sê walvis het hom ingesluk | Maroela Media
Visserman sê walvis het hom ingesluk
Michael Packard (Foto: Michael Packard/Facebook)
'n Amerikaanse kreefvisserman sê hy was Vrydag in die bek van 'n boggelrugwalvis.
"Ek was vir sowat 30 tot 40 sekondes in sy toe mond voor hy na die oppervlak gekom en my uitgespoeg het," het Michael Packard op Facebook gesê ure ná sy avontuur in die see. "'n Boggelrugwalvis wou my eet. Ek het baie kneusplekke opgedoen, maar ek het nie enige gebreekte bene nie."
Packard se byna ongelooflike verhaal begin toe hy aan die kus van die noordoostelike staat van Massachusetts geduik het vir kreef, berig die plaaslike Cape Cod Times.
"Ewe skielik het ek gevoel ek word gestamp en die volgende oomblik toe is alles pikdonker," het hy gesê ná hy uit die hospitaal ontslaan is. Hy was sowat 10 meter onder die water en het eers gewonder of hy dalk deur 'n haai aangeval is. Die gebrek aan tande en pyn het hom egter laat besef hy is in die bek van 'n walvis.
"Ek het lig gesien, en hy het begin om sy kop heen-en-weer te beweeg en die volgende oomblik toe is ek buite [in die water]," het Packard verduidelik.
Packard se visvangmaat, Josiah Mayo, "het die ontploffing van water gesien toe die walvis na die oppervlak gekom het en Packard uitgespoeg is".
Michael Packard (Foto: Provincetown Community Space)
Jooke Robbins, direkteur van boggelrugwalvisstudies aan die Center for Coastal Studies in Provincetown, Massachusetts, het gesê sy trek nie die verhaal in twyfel nie. "Ek dink nie dit is net 'n poets nie, want ek ken die mense wat betrokke is. Ek glo absoluut dat dit wat hulle sê, die waarheid is."
Robbins sê sy het nog nooit vantevore van só "ongeluk" gehoor nie, maar dit is moontlik dat Packard net op die verkeerde plek op die verkeerde tyd was.
"Wanneer 'n walvis wil vreet, jaag hy vorentoe, maak sy bek oop en sluk die vis en water baie vinnig," verduidelik sy en sê hulle het baie groot bekke, maar hul keel is so nou dat hulle nie 'n mens sal kan insluk nie.
Volgens Mayo se beskrywing is die walvis redelik jonk en "kan dalk nog nie vinnig genoeg alles sien wat voor hom is nie".
G7-beraad wil toekomstige pandemies stuit
Ultramarathon-sterftes: Beampte nou ook dood gevind
Hierdie nuus is vreemd en word altyd gelees met opgetrekte wenkbroue of 'n frons. Kon hy vir 30 tot 40 minute sy asem ophou?
ń Jona ervaring… Werklik interessant en ń belewenis.
"maar hul keel is so nou dat hulle nie 'n mens sal kan insluk nie" so wat sê dit omtrent die ander bekende mens in die walvis storie? :D
Kom ons los die seediere om onverstoort hulle lewens te voer. Daar is niks in die see waarsonder ons nie kan klaarkom nie. Ons is landdiere, wat soek ons in die see?